SUV-udgaven af Danmarks billigste elbil får dansk pris

Citroën udvider sin elektriske portefølje i Danmark med en ny model, der kan få prisskiltet til at blinke rødt hos konkurrenterne. Den nye Citroën ë-C3 Aircross – en kompakt, elektrisk SUV – lander nemlig hos de danske forhandlere med en startpris på 199.990 kroner, hvilket placerer den i det absolut nederste prisleje for elektriske familiebiler herhjemme.

Den nye model bygger på samme platform som den billigere ë-C3 hatchback, men med Aircross-navnet følger både SUV-form og højere siddeposition. Og selv om prisen er lav, byder bilen på fem sæder, et bagagerum på 460 liter og mulighed for at lægge bagsæderne ned, så pladsen udvides til op mod 1.600 liter.

På bagsædet er benpladsen øget markant sammenlignet med andre biler i klassen, lover Citroën. Noget, der især vil komme børnefamilier til gavn.

Drivlinjen i ë-C3 Aircross består af en 113 hestes elmotor og et batteri på 44 kWh. Det rækker til op mod 306 kilometers kørsel på en opladning efter WLTP-standarden. På hurtigladere kan batteriet lades fra 20 til 80 procent på omkring 26 minutter, og Citroën tilbyder desuden en tilhørende app med ruteplanlægning og forslag til ladestop undervejs.

Den laveste udstyrsvariant, kaldet You!, rummer blandt andet head-up display, aircondition, LED-kørelys, bakkamera og aktive sikkerhedssystemer som automatisk nødbremse og trafikskiltegenkendelse.

To højere udstyrsvarianter – Plus og VTR Sport – tilføjer detaljer som opvarmet rat, trådløs Apple CarPlay og Android Auto, alufælge, LED-forlygter og blindvinkelassistent. Priserne for disse ligger på henholdsvis 214.990 og 224.990 kroner.

Modellen er allerede landet hos de danske forhandlere, og i uge 21 markeres introduktionen med åbent hus-arrangementer over hele landet. Citroën lover desuden, at der er biler klar til hurtig levering – og inkluderer samtidig 5 års fabriksgaranti på bilen.

SUV-udgaven af Danmarks billigste elbil får dansk pris